
12 юли – нашият ден- 86 години СГБ!
Да ни е честит празникът и да бъдем здрави!

Скъпи съюзни членове, приятели и съмишленици на най-голямата организация, обединяваща хората с увреден слух в страната, приемете моите сърдечни поздрави по случай 86-годишнината на Съюза на глухите в България! Тази година, за първи път, откакто е създадена организацията ни, в името на здравето на всички, не можехме да отбележим любимия си празник заедно, сред райските кътчета на родината или в клубовете. Вие знаете много добре, че то, здравето, е най-ценното нещо; че то не се купува с пари и не може да се замени с нищо. В условията на пандемия от коронавирус в името здравето всички ние се принудихме да ограничим до минимум контактите помежду си, да общуваме предимно онлайн, спазвайки наредбите на правителството. Именно заради това се чувствам длъжен не само да ви честитя тази скъпа на всеки съюзен член дата – 12 юли; но и да ви поздравя – за проявената дисциплинираност, отговорност и стоицизъм; за разбирането и търпението, които проявихте от март месец до сега в името на здравето! Благодарение на това до момента няма нито един установен случай на заразен от вируса наш член и е много показателен факт на фона на нарастващия брой заразени българи. Сигурен съм, че както предишните пандемии, така и тази ще отмине. И тогава всички ние отново ще сме заедно на нашите национални туристически, културни и спортни инициативи и прояви – заедно! Ще се радваме, че отново се виждаме с приятелите си от цялата страна; ще се представим подобаващо в състезателната надпревара; ще покажем и докажем безспорния талант и неуморимия си дух на сценатa.
Вярвам, че за всички ни ще настъпи по-добро бъдеще. И съм уверен, че както досега, така и занапред Съюзът на глухите в България ще продължи да върви успешно през времето в бъднините. СГБ ще го има и ще пребъде!

Честит празник!

Бъдете здрави!

Николай Нинов, председател на СГБ
Това е Ден за гордост, достойнство и чест! Няма нито един от нас, който на този ден да не се е чувствал празнично! Вярно, тази година по принуда останахме по-затворени. Но празникът си беше празник. Дори и у дома, всеки е вдигнал тост със семейството си за най-хубавия ден. Далече бяхме един от друг физически на този 12 юли, но толкова повече бяхме близо с душите си. Защото нас нищо не може да ни раздели – от 86 години и до- сега!

ТИШИНА

Международен проект

Международен проект „За гражданите и техните организации”, с участието на фондация ПАЦЕП, фондация БЦНП и фондация 42 с финансовата подкрепа на Исландия, Лихтенщайн и Норвегия по линия на финансовия механизъм на ЕИП „Аз имам увреден слух – не зная какво ми казвате, не чувам клаксона на колите, песента на птиците, не разбирам обясненията на лекаря, не знам как се смее дете, какъв звук има въздишката от облекчение, какво е дъждът да барабани по покривите. Пропастта на тишината ме дели от вас. Единственият начин да се срещнем е аз да започна да градя мост от едната страна на пропастта, а вие от другата и да се съберем по средата.” Това не е изповед на човека „Х”. Тези думи могат да ги кажат 120 000 българи – деца и възрастни. За тях тишината не е убежището, което динамичният човек търси в усамотението на природата. За тях тишината е страх, вакуум, преграда, препятствие, нежелана. Познавам само един човек с такъв проблем. Поздравява ме винаги с огромна усмивка, сякаш да компенсира липсата на добра артикулация. Благодарение на упоритост и късмета да живее в малък град, където всички се познават, пропастта е преодоляна и той е „вписан” в общността. Работи в клуба на хората с увреждания и се чувства полезен. Но не така е с по-голямата част от общността на „тихите хора”, както ги наричаме. Дияна Балова, заместник-директор на Национален учебен център към БЧК – Лозен, също като мен не е познавала глухи хора. Сблъсква се пряко с този здравословен проблем при работата си по два проекта за търсене на заетост на безработни. Между безработните имало и такива с увреден слух. Заинтригувана била от това как се справят хората с такъв дефицит, как общуват, как възприемат света. Отговорите потърсила в Специалното училище за ученици с увреден слух „Проф. д-р Дечо Денев” в София – най-голямото в страната за деца с такъв проблем: „Аз самата никога не се бях сблъсквала с такива хора. Никога не съм имала познати или някой от семейството ми да е бил със загуба на слуха.” От директорката Севдалина Джонгарска научила много неща за трудностите им не само в комуникацията, но и като цяло за справяне с живота. Оказало се, и за нейна изненада, че не загубата на зрение, а загубата на слух се смята за най-тежкия сензорен здравословен проблем според Световната здравна организация. Чрез зрението възприемаме едва 10% от общата информация, която е необходима за нормалното протичане на живота, твърдят от БЧК. Представете си тогава как тези десет процента могат да компенсират липсата на слухово възприятие. Приблизителният брой хора с увреден слух в България днес е близо 120 хил., като около 90% от тях са неактивни или трайно безработни. 30 хиляди от тях общуват чрез жестов език.

ТИШИНА

Информация от Агенция за хората с увреждания, АХУ

Агенцията за хората с увреждания /АХУ/ обявява конкурс по Национална програма за заетост на хората с увреждания, съгласно чл.44, ал.1 от Закона за хората с увреждания.

Максималният  размер на субсидията по компоненти е както следва:

- Компонент  1 –  осигуряване на достъп до съществуващи или разкривани нови работни места за лица с трайни увреждания в трудоспособна възраст – до 10 000 лв.;

- Компонент 2 –  приспособяване на съществуващи работни места за лица с трайни увреждания в трудоспособна възраст – до 10 000 лв.;

- Компонент  3 –  за оборудване на нови работни места за лица с трайни увреждания в трудоспособна възраст, съответстващи на характера на тяхното заболяване – до 10 000 лв.;

- Компонент 4 – квалификация и преквалификация, съответно обучение за професионално и служебно развитие за лица с трайни увреждания в трудоспособна възраст – до 1000 лв. на лице с трайно увреждане.

Краен срок за подаване на проекти: 17.30 часа на  17.08.2020 г.
Допълнителна информация:

•Конкурсната документация можете да намерите на Интернет страницата на Агенцията, рубрика: Проекти / програми, Национална програма за заетост по чл.44, ал.1 от ЗХУ.

•Проектните предложения ведно с изискваните документи се подават в папка подредени систематично, по ред описан в таблица за административно съответствие /Приложение 3/ с придружително писмо в деловодството на АХУ по един от следните начини:

1. На място в офиса на Агенция за хората с увреждания - гр. София 1233, ул. „Софроний Врачански” № 104-106, на хартиен и електронен носител /подписани и сканирани/ или на хартиен носител, придружен с електронен вариант на същите документи в указания краен срок.

2. Чрез лицензиран пощенски оператор с обратна разписка с пощенско клеймо или чрез куриер, не по-късно от крайния срок за подаване на проектите за конкурса, на електронен носител /подписани и сканирани/ или на хартиен носител, придружен с електронен вариант на същите документи в указания краен срок.

3. По електронен път, при условията и по реда на Закона за електронния документ  и електронните удостоверителни услуги, или подписани и сканирани на посоченият електронен адрес на АХУ - e-mail: ahu_zaetost@mlsp.government.bg в указания срок.

Непосредствено след подаване на проектното предложение всеки кандидат е длъжен да изиска от АХУ входящ номер, с който е заведено проектното предложение в деловодната система, не по-късно от крайния срок за подаване на проектните предложения. Полученият входящ номер доказва, че проектното предложение е подадено в срок.

Телефони за справка: 02/ 931 80 95, 832 90 73

В рубрика "Проекти и програми" е публикуван препис-извлечение на протокол  ЦЗЗ № 3 /03.07. 2020 г. за оценка и класиране на проекти по методика за финансиране на проекти за създаване на центрове за защитена заетост.
Oтопление през зимния период, 2020/2021

Увеличението на пенсиите от 1 юли 2020 г. с 6,7% няма да се отрази на правото на достъп до този вид помощ. Близо 500 лв. целева помощ за отопление ще получат нуждаещите се за идния зимен сезон, като размерът й беше увеличен с 30 лв. спрямо миналата година. Тя се отпуска за пет месеца – 1 ноември до 31 март, съобщиха от Министерството на труда и социалната политика. Заявления се подават до 31 октомври в дирекциите „Социално подпомагане“ (ДСП) по настоящ адрес, чрез ПИК или електронен подпис в Системата за сигурно електронно връчване, както и по пощата.

Пестим 50 лв. от сметката за отопление с нови мерки. Всеки желаещ да кандидатства може да получи необходимите документи за попълване на място в ДСП или да ги изтегли от страницата на Агенцията за социално подпомагане на адрес: https://asp.government.bg/bg/deynosti/sotsialno-podpomagane/sotsialni-pomoshti.

При разглеждането на заявленията се взима предвид дали човекът е с увреждане, дали има деца и др.  Средномесечният доход за последните шест месеца на кандидатите трябва да бъде по-нисък или равен на коефициент, базиран на възрастта и семейното им положение.

Увеличението на пенсиите от 1 юли 2020 г. с 6,7% няма да се отрази на правото на достъп до този вид помощ. До момента заявления за получаването й са подали 76 138 души. Първите одобрени заявления през юли 2020г. ще бъдат изплатени след 15 август. През предходния отоплителен сезон 2019-2020 г. са издадени 252 616 заповеди за отпускане на целева помощ за отопление на лица и семейства.

Сагата с ТЕЛК решенията започва през 2018г., министерство на здравеопазването решава да промени правилата за определяне на процента нетрудоспособност. Според промените, за да се добави процент едно лице от второ, трето и тн. заболяване,  трябва да има поне 80% от първото и придружаващо над 50%. Във всички останали случаи придружаващите заболявания не влизат в изчисленията. Определени са и точни проценти  за всяко заболяване, с други думи – болката е без значение, пораженията върху организма също.  Опитите всъщност започват още в началото на 2018г., но предложенията са оттеглени заради общественото  недоволство. Въпреки, че министър Ананиев уверява, че: “Целта беше да се въведе справедливост, да се премахне  субективизмът при определянето на медицинската експертиза, и да бъде завишен контролът в този процес и да бъдат  създадени условия за по-добър достъп на българските пациенти“ той оттегля предложенията до постигне на консенсус  с национално представените организации. Особен консенсус не е постигнат и промените в наредбата са обнародвани на  3.08.2018г. В резултат на това, въпреки че „Целта е да се въведе справедливост“, стотици хора остават с по-нисък процент  инвалидност и изпадат от т.нар. първа категория директно в трета. На много от тях им е определена и под 50%  инвалидност и те остават без пенсия. Затова в началото на 2019г. министерството подготвя нови промени. Разрешава се да бъде намалено изискването за  добавяне процент от съпътстващи заболявания от 80 на 50 процента, но при условие, че пациентът е с поне 2 заболявания по  50%. Тези промени са приети през юни 2019г.  Част от потърпевшите завеждат съдебен иск с искане за отмяна на горните текстове. В началото на тази година  тричленният състав на Върховният административен съд (ВАС) отмени т. III определя общия ред, по който ТЕЛК и  НЕЛК определят оценката на ТНР/ВСУ, когато са налице няколко увреждания. Още в мотивите на тричленният състав  се казва :  Съображенията за премахване попадането на хора с леки увреждания в категорията лица с необосновано висока степен  трайно намалена работоспособност не могат да обосноват липса на необходимост от излагане на съображенията и  изводите за всички останали лица с множество сериозни, тежки увреждания…….Констатираните нарушения на  административно-производствените правила са съществени, защото са довели до нарушаване на основни принципи на  административното производство – законност, равенство, достъпност, публичност и прозрачност. С оглед изложеното  настоящият съдебен състав намира, че са допуснати съществени нарушения на административно-производствените  правила, които налагат отмяна на оспорената разпоредба от Наредбата като незаконосъобразна." На 8.07.2020г. Петчленният състав на ВАС окончателно отмени текста от наредбата. 

Само няколко дни след решението на ВАС, министерство на здравеопазването като един истински шмекер, публикува за обществено обсъждане същият текст на наредбата, за да бъде приет пак. С аргумента, че:

„Отмяната на т. III води до липсата на общото правило за начина, по които се определя оценката на ТНР/ВСУ….Това от своя страна ще доведе до възпрепятстване работата на териториалните експертни лекарски комисии (ТЕЛК) и Националната експертна лекарска комисия (НЕЛК), които няма да могат да определят оценката на ТНР/ВСУ….“ Като единственият изход от създалата се ситуация на административна празнота МЗ вижда приемане на нова т. III, разбира  се същата като коригира административните пропуски от предишния път. За целта е изготвило статистическо  сравнение, но между неподходящи години.  За да се определи размерът на въздействието на нещо, в случая наредба, е необходимо да се сравнят данни от период, в  който то не е съществувало, с данни от период, в който то е съществувало  за да се конкретизира разликата. В случаят  обаче МЗ е сравнило данни от 2018г и 2019г., в при факта, че наредбата е в  сила от август 2018 и през цялата 2019г. Така на практика сравнява 19 месеца с 5 месеца. Разбира се стига до удобният извод: Горното твърдение не е вярно. Освен, че сравнението между тези 2 години е некоректно, лицата, които не са получили  правопораждащ процент през 2019 е 11,3 , а през 2018г. е 8,9, тоест увеличението е 2,4 пункта, а не 4,4 както твърди  министерството. Но по-важно е, че коректното сравнение 2017г, показва, че броят на тези лица е намалял с близо 1/3 ,  независимо колко пункта се привиждат на МЗ. Това разбира се става за сметка на групата 70-90 процента, от която  вероятно хората „изпадат“. При тях спадат е с 4,7 пункта в сравнение с 2017г.

Подобна е картината при новоосвитеделствaните лица. Броят им се е увеличил с близо 3 пункта в сравнение с 2017г. При тях също има увеличение в групата „под 50%“, но такова се наблюдава и през последните години. Значително, обаче, се е увеличил броят на лицата получили над 90%.

От всичко до тук се открояват 3ри неща: Както при преосвидетелстваните, така и при новоосвидетелсваните значително се е увеличил броят на хората получили над 90% тежест както и този на тези получили под 50%, Намалял е процента на преосвидетелстваните и на пациентите получили между 70 и 90%. Последните би трябвало да са тези с множество, но леки увреждания, упоменати в целите на МЗ. А целта е:

„да отпаднат случаи, при които има множество, но леки увреждания, за сметка на случаите, които са свързани с тежки увреждания и доказано се нуждаят много повече от интеграция в обществото и бита.“

Може да се каже, че първата част от целта е постигната, макар че е трудно да се дефинира „множество леки увреждания“. Защо обаче интеграцията на хора с тежки увреждания и увеличаването на броя пациенти, които ще получат такава тежест трябва да става за сметка на други пациенти? На практика, МЗ вместо да осигури нормативна уредба, която да компенсира недостатъците на предишната то взема от едните за да даде на други пенсия от 200-300лв. Освен това смята това за успех и ще го наложи вече за трети път. 

По важен е друг въпрос, щом крайната цел е да се даде възможност за интеграция на хората с тежки уреждания, интегрирани ли са те след нововъведенията? Няма приложени доклади на други институции към проекта за изменение н наредбата. Така че ние не знаем какво е въздействието върху социалния аспект. Например би било важно да се спомене колко от хората изпаднали под бариерата 50% са започнали работа, ако преди това са били безработни и какви са средномесечните им доходи. Важно е да се знае дали т.нар. справедлива наредба не е обрекла стотици хора на глад или ги оставила без възможността да и купят лекарства, защото в доклада на министър Кирил Ананиев пише, че хората с множество увреждания под 50% нямат нужда от подкрепа:

„Медицинската логика при определянето на отправните точки за оценка на ТНР/ВСУ и съответстващите им проценти е всички увреждания, на които съответстват отправни точки с 50 и повече проценти, да са значими по тежест и да обуславят ТНР/ВСУ, която изисква допълнителна подкрепа, за да може дефицитът да бъде максимално преодолян и лицето да се интегрира по възможно най-добрия начин в битовата, трудовата и социалната 7 среда. Обратно - всички увреждания, на които съответстват опорни точки с по-малко от 50% са леки, формираният в резултат на тях дефицит е несъществен и преодолим, без допълнителна подкрепа.“  - Как обаче е стигнал до тези изводи и успяват ли хората да продължат без подкрепата на държавата очевидно не представлява интерес за министерството.“

Така с една неточна статистика и частична оценка на въздействието наредбата поема към новото си старо аз, за да изхвърли от системата хората създали „мултиплициран дефицит“.

Информация за ползване на базите за рехабилитация

Съгласно условията на Закона за социална интеграция на хората с увреждания ( чл.42 ал.2 т.4 ) право на добавка за балнеолечение и рехабилитационни услуги веднъж в годината имат:

•Лица с трайни увреждания с над 90 на сто трайно намалена работоспособност

•Деца до 16 – годишна възраст с трайно намалена възможност за социална адаптация

•Военноинвалиди

На основание чл.28 ал.1 т.4 от Правилника за прилагане на същия Закон, добавката се изплаща от съответните териториални служби към Социално подпомагане, след представяне на разходооправдателен документ за извършеното балнеолечение или рехабилитационни услуги в едномесечен срок от крайната дата на ползването им. Добавката е в размер до трикратния размер на гарантирания минимален доход, която в момента е 195 лв., но не повече от действително направения разход съгласно представените документи.

Лицата имащи право на придружител ползват същото основание за добавка. Добавката се ползва, когато не се получава на друго основание.

Във филиалите на “СБР-НК” ЕАД, за отдих, профилактика и рехабилитация се приемат военноинвалиди и военнопострадали, като заплащат 25% от комплексната цена за здравна услуга. Съгласно Закона за военноинвалидите и военнопострадалите, държавния бюджет осигурява 75% от стойността на престоя им, а 25% са за сметка на лицето.

В Централния офис на дружеството се извършват консултации с медицински специалисти по документи (РЕЛК, ТЕЛК, актуална епикриза-при наличие на такава) и медицинско направление за санаториално лечение /Бланка на МЗ 119/.

Списък на базите за рехабилитация

“Специализирани болници за рехабилитация – Национален комплекс” ЕАД е дружество към Министерство на Здравеопазването, което ръководи широка мрежа от лечебно-рехабилитационни заведения, разположени в райони, богати на естествени лечебни фактори – минерални води, лечебна кал и подходящ микроклимат. Основната дейност на дружеството е лечение и рехабилитация на различни групи заболявания в острата им и хронична фаза, първична и вторична физиопрофилактика.

Филиали в страната:

- Нареченски бани,  функционални разстройства на нервната система; ендокринно-обменни заболявания - захарен диабет, тиреотоксикоза, затлъстяване; сърдечно-съдови заболявания; заболявания на централната нервна система 

- Баните-Смолянско, заболявания на опорно-двигателния апарат, периферната нервна система; следфрактурни състояния, луксации, дистрози, контузии, увреждания на меките тъкани, усложнения след травматични състояния; заболявания на стомашно-чревния тракт и чернодробно-жлъчни 

- Кюстендил, хронични заболявания на опорно-двигателния апарат, следфрактурни състояния; заболявания централната и периферна нервна система; гинекологични заболявания; кожни заболявания, състояния след термична травма 

- Вършец, ендокринно-обменни забоявания; сърдечно-съдови; заболявания на централна, периферна нервна система и на опорно-двигателния апарат 

- Поморие, заболявания на опорно-двигателния апарат; заболявания на периферната нервна система; гинекологични заболявания и стерилитет; кожни заболявания 

- Овча могила, заболявания на опорно-двигателния апарат от възпалително и дегенеративно естество, посттравматични такива с мускулни контрактури; заболявания на периферната нервна система; стомашно-чревни, чернодробни-жлъчни и обменни заболявания 

- Баня - Карловско, заболявания на опорно-двигателния апарат; заболявания на периферната нервна система; кожни заболявания; възпалителни гинекологични заболявания и стерилитет 

- Павел баня, вертеброгенни заболявания; заболявания на опорно-двигателния апарат с дегенеративен и постравматичен характер; заболявания на централната и периферна нервна система от възпалителен, токсичен и травматичен характер (вкл. остатъчни явления – парези, парализи) 

- Момин проход заболявания на периферната и централна нервна система с остатъчни явления; хронични дихателни заболявания; кожни заболявания 

- Хисаря, бъбречно-урологични заболявания; заболявания на стомашно-чревния тракт и чернодробно-жлъчни (вкл. заболявания след вирусен хепатит); ендокринно-обменни заболявания 

- Велинград, заболявания на опорно-двигателен апарат от дегенеративно, възпалително и обменно естество; функционални заболявания на нервната система и заболявания на централната и периферна нервна система; хронични заболявания на дихателната система.

***

Във всички филиали на “СБР-НК”ЕАД има съвременно оборудвани сектори за апаратна физиотерапия и електродиагностика, лазертерапия, парафинолечение, кинезитерапия и балнео- и водолечение. Приоритет на част от филиалите е наличието на естествени калонаходища. Във филиал Баня, Карловско калта е изворно-торфена, в Кюстендил-торфена, а в Поморие-лиманна. За филиалите в Сандански, Велинград и Вършец благоприятен лечебен фактор е съчетанието на специфичния климат и минерална вода.

***

От първостепенно значение за добрите резултати при хора с увреждания - деца и възрастни е прилагането на съвременни методи на комплексно обслужване. В изработването на лечебна програма след прецизна оценка на рехабилитационния потенциал на пациента участват: лекари специалисти по физикална и рехабилитационна медицина, невролози, интернисти, кинезитерапевти, рехабилитатори и др.

Родител – Експерт от опит

Какво значи да си Родител – “Експерт от опит“ в БАЛИЗ и каква е неговата роля? Родителите – „ Експерт от опит“, в БАЛИЗ, са родители на деца и възрастни с  интелектуални затруднения, чувствителни и съпричастни към проблемите на хората с увреждане и техните близки. Те са готови да споделят своя опит, да оказват адекватна помощ и подкрепа на нуждаещи се семейства със сходни проблеми.

Родителите – “Експерт от опит“ са доброволци, готови да изслушат, информират или посъветват, да споделят своите знания и опит в отглеждането  на дете и възрастен с интелектуално затруднение и / или аутистични проблеми. Могат да помогнат на семействата да преодолеят трудностите и препятствията през, които те вече са преминали.

Родителят – „Експерт от опит” може да подпомага специалистите като медиатор при работата им със семейства на хора с увреждане.

Какво представлява ГМО

Генетично модифицираният организъм (ГМО) е организъм (с изключение на човека), чийто генетичен материал е изменен. Точно избрани определени гени от един организъм се включват в друг организъм, с което му се придават нови характеристики. При храните това може да е микроорганизъм, например определени бактерии в сиренето или маята за хляб и бира. Възможно е организмът да е растение или животно, въпреки че все още няма генетично модифицирани животни, използвани при производството на храни. Разликата между генното инженерство и традиционните (конвенционални) методи за размножаване на организмите е в това, че при конвенционалните методи природните ограничения не позволяват произволно комбиниране на генетичен материал между растения и животни или дори между определени видове растения. При генното инженерство такива ограничения не съществуват– гените могат да се прехвърлят от цветя към картофи, от бактерии към животни и т. н. 

1. Какво представляват генетично модифицираните организми (ГМО)?

Генетично Модифицираният Организъм (ГМО) е организъм (с изключение на човека), чийто генетичен материал е изменен. Точно избрани определени гени от един организъм се включват в друг организъм, с което му се придават нови характеристики (Виж също въпрос 5).

При храните това може да е микроорганизъм, например определени бактерии в сиренето или маята за хляб и бира. Възможно е организмът да е растение или животно, въпреки че все още няма генетично модифицирани животни, използвани при производството

на храни.

Разликата между генното инженерство и традиционните (конвенционални) методи за размножаване на организмите е в това, че при конвенционалните методи природните ограничения не позволяват произволно комбиниране на генетичен материал между растения и животни или дори между определени видове растения. При генното инженерство такива ограничения не съществуват– гените могат да се прехвърлят от цветя към картофи, от бактерии към животни и т. н.

2. Какво представляват генетично модифицираните храни (ГМ храни)?  ГМ храни се състоят от или съдържат ГМО. Например, генетично модифицираният домат сам по себе си представлява ГМО. Ако такъв домат се използва при производството на кетчуп или пица, тези продукти ще бъдат класифицирани като ГМ храна. Други примери за ГМ храни са конфитюрът от ГМ плодове или пюрето от ГМ картофи.

3. Какво представляват съставките на храни, които са произведени от ГМО? Съставките и добавките, произведени от ГМО, не съдържат изменен генетичен материал или части от ГМО. Такива са например растително масло, добито от генетично модифицирани соеви зърна или семена от рапица; витамините, които се добавят към плодови сокове или зърнени закуски, произведени с помощта на генетично модифицирани бактерии; захарта, произведена от ГМ захарно цвекло. Тези съставки впоследствие се преработват в храни - например в тесто, произведено с олио от ГМ култура, сладкарски изделия, произведени със захар от ГМ захарно цвекло, полуфабрикати с многобройните им съставки и т.н. Не бива обаче да се смята, че всички тези продукти съдържат съставки, произведени от ГМО.

4. Опасни ли са ГМ храни?

Ако попаднете на ГМ храна или хранителен продукт със съставка или добавка, произведена от ГМО, нямате причина за безпокойство. Преди пускането на пазара тези храни са преминали през изключително прецизна оценка на риска за здравето на човека, животните и околната среда. Така се гарантира отсъствието на всякакви неблагоприятни ефекти. Съвременните научни изследвания и опит показват, че няма доказателства тези продукти да имат неблагоприятни ефекти върху човешкото здраве. Рафинирани продукти като олио, извлечено от генетично модифицирана царевица или захар от генетично модифицирано захарно цвекло, в които наличието на следи от ГМО вече не може да бъде установено с лабораторно изследване.

За сетивата

От много години и много смело се употребяват едни числа, когато става дума за това, какъв процент информация получава индивидът чрез зрението. Общо взето, лично аз се придържам към тезата, че не е възможно това да бъде измерено прецизно. Причината е, че за различните индивиди, поставени в различни условия, живеещи в различна среда, имащи потребност от различна информация, този процент може да се окаже доста различен.

Информацията за света, например, при хората, които се занимават с неговото наблюдаване през телескоп или микроскоп, в много голям процент се получава чрез зрението, защото те изучават видимата действителност. При хората, които се занимават с обработка на снимки и различни образи, както и при художниците, които развиват дори специфични зрителни умения, естествено е процентът информация, която получават чрез зрението си да е много, много висок. Друго е положението при хората, които работят в сферата на хуманитарните науки и се занимават примерно с научно-изследователска работа в сферата на философията, психологията, педагогиката, историята, социологията и т.н. Тук зрящият човек при четене отново получава огромната част от информацията чрез зрението си. Тази информация обаче в наше време може да бъде получена от един незрящ човек чрез другите достъпни начини за четене. Ето така една и съща информация може да бъде усвоена и чрез зрението, но също и чрез другите сетива. Вече в тези области на дейност можем да не правим разлика между зрящи и незрящи.

Ако говорим разбира се за развитието на способностите на ловците, рибарите, земеделците и т.н., нещата са поливариантни – всевъзможни примери могат да бъдат дадени и в едната, и в другата посока. В същото време не бива да имаме илюзии, че е възможно пълно компенсиране на информационния дефицит, който се получа поради липсата на зрение. Няма как – с каквото и да се занимава незрящият човек, както и да се старае да замести по различни начини недостъпността до някои канали за информация, той не може сто процента да компенсира липсата на зрителна такава. Един пример, който бих искал да прозвучи съвсем малко закачливо – едно е да познаваш визуално някоя жена, а друго е ако това знание е придобито посредством тактилен способ. Безспорно, има голяма разлика при използването на различните органи на сетивата при получаването на информация.

И ако обобщим:

- първо - голям процент от информацията наистина се получава чрез зрението;

- второ – възможно е компенсаторно получаване на информация чрез другите сетивни органи на човека в много голяма степен;

- трето – не е възможно пълно компенсиране на информационните дефицити, които се получават поради липсата на зрение.

Всичките тези съображения трябва да се имат предвид, когато се прави реална оценка на възможностите на незрящите и на индивидите със силно увредено зрение.

Съществува една специфична илюзия в масовото съзнание, според която незрящите хора имат по-развит слух, по-развити други осезания. Общо взето, като цяло това не съответства на истината. Поставени при устройство, което измерва стойностите на слуха, зрящият и незрящият най-често ще покажат еднакви или почти еднакви способности, когато те са нормално чуващи хора. Има нещо друго. Липсата на зрение принуждава незрящия индивид да включва много по-често слуховите си възприятия, да използва слуховия си анализатор, за да получи информация, която виждащият човек също може да получи по този начин. Но виждащият получава много повече зрителна и друга информация и не обръща толкова внимание на слуховата.

Ето например един случай от моята практика: чакаме автобус заедно с човек, който вижда. След малко, аз, незрящият, казвам – идва автобус 213. Зрящият се учудва, защото не е видял, не е обърнал глава в посока на автобуса. Аз, обаче, стоейки там, на спирката, говоря със своя спътник, но слушам и това, което се говори около мен. Така аз получавам тази ценна звукова информация за пристигащия автобус, която зрящият е пренебрегнал, защото се доверява повече на зрението си в тази ситуация. Ето в такива случаи незрящият използва такова принудително придобито умение, за да увеличава използваемостта на другите сетивни органи.

Ако щете, тук можем да говорим дори за усещането, когато незрящият се движи по плочките и те са леко разместени, за него различните релефи на плочките и между тях – всичко това са ориентири. Не говорим за абсолютно разбитите или неочаквано разбитите тротоари, които могат да причинят много вреди; това е тема на друга публикация. Интересно е, че един току-що отремонтиран тротоар се оказва проблем за незрящия човек, защото ориентирите, с които той е свикнал, вече ги няма. Тези негови си ориентири са изчезнали с ремонта. Всичко е станало равно.

Отделно е усещането за предмети при т.нар. „пространствен феномен“- дистанционно усещане на предмети на малки разстояния от страна на незрящия. Също така, в този ред на информационни източници е обонянието. Когато влизаш в ресторант, в сладкарница или в магазин за дрехи, обонянието често подсказва на какво място си попаднал.
Всичко това са такива компенсаторни механизми, които при незрящите индивиди се появяват впоследствие – това са принудително развити способности. Разбира се, ако индивидът, след като е осъзнал реалното си състояние поради липсата на зрение, не по принуда, а се постарае да развива целенасочено тези свои други способности, той може да извлече сериозни ползи за себе си. Фактически незрящ човек, използвайки усилено своите останали сетивни анализатори, може да възприема такива характеристики на околния свят, каквито виждащите хора всъщност не успяват, защото не са настроили сетивата си на тази вълна, на която по-активно работят слухът, обонянието и др.

В този смисъл говорим за, така да се каже, „странни“ възможности за компенсиране у незрящите, но те са странни за хората, които не са посветени, които обикновено не знаят за тези информационни канали и, естествено, силно се учудват. Те не разбират или не могат да възприемат идеята, че такова извличане на информация може да стане именно чрез компенсаторно използване на другите сетива.

Проф. Петър Стайков

Полезна информация

Цифровите слухови апарати съдържат малък компютърен чип, който може да се програмира според слуховата загуба на всеки индивидуален потребител. Алгоритмите, които контролират цифровия процесор са получени от аудиологични изследвания и позволяват на слуховите апарати да управляват множество функции на звука едновременно. 

Комбинацията от високи и ниски тонове, от най-меките до най-високите нива, постоянно се анализират и манипулират. Това заедно с автоматичното адаптиране към промените в звуковата среда, осигурява най-доброто възможно слушане. 

Цифровата обработка на сигнала също така позволява на напредналите технологии намаляване на микрофонията – най-честото оплакване от работата на слуховите апарати. Микрофония е досадното свирене, което понякога издават слуховите апарати. Системите за цифрово управление на микрофонията могат да анализират пътя на сигнала, за да я спрат преди тя да се появи. 

Цифровите слухови апарати могат лесно да се адаптират към промени в звуковата среда, предоставяйки ви ясен и приятен звук. Те също така позволяват по-точна настройка към вашата индивидуална слухова загуба, като ви осигурява максимална полза от вашия слухов апарат. Корекции могат да бъдат направени от слухопротезиста ви, когато са необходими. 

Технологиите при слуховите апарати непрекъснато се развиват и стават все по-напреднали. Модерните слухови апарати са малки високотехнологични компютри. Слуховите апарати постоянно се усъвършенстват и развиват, за да се осигури по-добро възпроизвеждане на човешкия слух. 

Напредъкът дава възможност за увеличаване на броя и на усъвършенстване на функциите, които могат да бъдат вградени в слуховите апарати за подобряване възпроизвеждането на звука. Възможността за адаптиране на слуховите апарати към индивидуалните изисквания по отношение на ежедневието и типа на загуба на слуха постоянно се подобрява. 

Най-модерните съвременни цифрови слухови апарати постоянно анализират звуковата среда около вас и сменят автоматично вградените програми, автоматично избират най-подходящия режим на работа за конкретната ситуация. 

Цялата работа на слуховия апарат се адаптира непрекъснато, за да ви предостави възможно най-добрите условия за слушане. 

В допълнение към базовите възможности има много специални функции, които могат да подобрят работата на апарата ви. Те включват неща като адаптивно насочени микрофони и множество слухови програми, адаптивно намаляване на шума, автоматични функции, дистанционно управление, телебобини за използване на телефона и др. 

Съвременните слухови апарати позволяват безжична (Bluetooth®) комуникация с широка гама от електронни устройства като мобилни телефони, телевизори, музикални плейъри, компютри и др.

